

Γραφείο Δημοσίων Σχέσεων

 pressoffice@ktimatologio.gr

 Χολαργός, 27 Σεπτεμβρίου 2024

ΠΡΟΣ ΜΜΕ

**Μόνο ψηφιακά η υποβολή πράξεων και αιτήσεων σε όλα τα Κτηματολογικά Γραφεία και τα Υποκαταστήματα της χώρας -**

**Νέο διευρυμένο ωράριο για την έρευνα των αρχείων**

​

Επεκτείνεται **από τη Δευτέρα 30 Σεπτεμβρίου 2024** η **υποχρεωτική χρήση των ηλεκτρονικών υπηρεσιών του Κτηματολογίου** κατά τις συναλλαγές **με όλα τα Κτηματολογικά Γραφεία και Υποκαταστήματα** της χώρας, μέσω του [ktimatologio.gov.gr](https://ktimatologio.gov.gr/) και ktimatologio.gr.

Η υποχρεωτική ηλεκτρονική υποβολή των πράξεων και αιτήσεων ξεκίνησε από τα Κτηματολογικά Γραφεία και Υποκαταστήματα του Ελληνικού Κτηματολογίου στην Περιφέρεια Αττικής και συνεχίστηκε στην Π.Ε Θεσσαλονίκης, όπου τα μετρήσιμα οφέλη στην εξοικονόμηση χρόνου και κόστους, τόσο για τους πολίτες όσο και για το Δημόσιο, είναι εντυπωσιακά.

Συγκεκριμένα, μόνο ψηφιακά θα υποβάλλονται:

1. Πράξεις που συντάσσονται από Συμβολαιογράφους και υποβάλλονται προς εγγραφή από τους ίδιους και από φυσικά και νομικά πρόσωπα, εξαιρουμένων των συμβολαιογραφικών πράξεων α) διανομής, β) ανταλλαγής, γ) τροποποιήσεων οριζοντίων και καθέτων ιδιοκτησιών που περιέχουν περισσότερα του ενός ΚΑΕΚ και δ) σύστασης οροφοκτησίας με πώληση.
2. Πράξεις που συντάσσονται ή και διακινούνται από Δικηγόρους και αφορούν σε α) εξάλειψη εμπράγματων ασφαλειών και β) εγγραφή προσημείωσης.
3. Αιτήσεις εξωδικαστικών διορθώσεων, όπως αιτήσεις διόρθωσης προδήλων σφαλμάτων και αιτήσεις του άρθρου 6 παρ. 4 του Ν.2664/1998, που υποβάλλονται από Δικηγόρους, Συμβολαιογράφους, Δικαστικούς Επιμελητές, καθώς και από φυσικά και νομικά πρόσωπα.

Ενόψει της επικείμενης λήξης της προθεσμίας διόρθωσης των αρχικών εγγραφών στις 30.11.2024 αναμένεται η υποβολή μεγάλου αριθμού αιτήσεων διόρθωσης. Το Ελληνικό Κτηματολόγιο, με την **επέκταση της εφαρμογής της υποχρεωτικής ηλεκτρονικής υποβολής αιτήσεων διόρθωσης** πανελλαδικά, επιδιώκει να συμβάλει στην εξυπηρέτηση των συναλλασσόμενων, επιταχύνοντας τη διεκπεραίωση των σχετικών υποθέσεων με ψηφιακό τρόπο, ενώ παράλληλα εξοικονομεί πόρους και μειώνει το διοικητικό κόστος λειτουργίας των υπηρεσιών του.

Ταυτόχρονα, η **χρήση της τεχνητής νοημοσύνης από το Κτηματολόγιο**, ως ο πρώτος δημόσιος φορέας στην Ελλάδα ο οποίος εφαρμόζει την ΑΙ στις διοικητικές αποφάσεις, επιταχύνει σημαντικά τις ενέργειες ελέγχου των προϊσταμένων των Κτηματολογικών Γραφείων, μειώνει δραστικά τον χρόνο και το κόστος των διαδικασιών και εξασφαλίζει υψηλής ποιότητας υπηρεσίες στους πολίτες και επαγγελματίες.

Στο πλαίσιο της καλύτερης εξυπηρέτησης των συναλλασσόμενων, από την **Δευτέρα 30 Σεπτεμβρίου 2024** καθιερώνεται **ενιαίο, σε όλη τη χώρα, και διευρυμένο ωράριο,** από τις **08:30** έως και τις **13:30**, για την επιτόπια έρευνα των βιβλίων και των τηρούμενων αρχείων των Κτηματολογικών Γραφείων και Υποκαταστημάτων.

Στόχο του Ελληνικού Κτηματολογίου αποτελεί ο εκσυγχρονισμός των παρεχόμενων υπηρεσιών των Κτηματολογικών Γραφείων και Υποκαταστημάτων και ο καινοτόμος και ψηφιακός μετασχηματισμός της λειτουργίας τους, συμβάλλοντας στην παροχή αναβαθμισμένων υπηρεσιών προς όλους τους συναλλασσόμενους πολίτες και επαγγελματίες.

**Συνεχίζουμε Appλά, Ψηφιακά, Appοτελεσματικά!**